
Dôvodová správa


Všeobecná časť  

Ministerstvo financií SR predkladá návrh zákona, ktorým sa mení a dopĺňa zákon č. 507/2023  Z. z. o dorovnávacej dani na zabezpečenie minimálnej úrovne zdanenia nadnárodných skupín podnikov a veľkých vnútroštátnych skupín a o doplnení zákona č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov v znení neskorších predpisov.

Zákonom č. 507/2023 Z. z. o dorovnávacej dani na zabezpečenie minimálnej úrovne zdanenia nadnárodných skupín podnikov a veľkých vnútroštátnych skupín a o doplnení zákona č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov sa transponovala smernica Rady (EÚ) 2022/2523 z 15. decembra 2022 o zabezpečení globálnej minimálnej úrovne zdanenia nadnárodných skupín podnikov a veľkých vnútroštátnych skupín v Únii (Ú. v. EÚ L 328, 22. 12. 2022) (ďalej len „smernica (EÚ) 2022/2523“). Znenie smernice (EÚ) 2022/2523 vychádza z globálnych modelových pravidiel prijatých Inkluzívnym rámcom OECD/G20 14. decembra 2021 v dokumente Daňové výzvy vyplývajúce z digitalizácie hospodárstva – globálne modelové pravidlá proti narúšaniu základu dane (druhý pilier). S cieľom objasnenia a doplnenia aplikácie globálnych modelových pravidiel Inkluzívny rámec OECD/G20 zverejnil 5.1.2026 dokument „Bezpečné prístavy a systém súbežného uplatňovania“, ktorý je súčasťou administratívnych usmernení ku globálnym modelovým pravidlám proti narúšaniu základu dane. 

K administratívnemu usmerneniu následne Európska komisia dňa 12.1.2026 vydala Oznámenie Komisie - Dohoda inkluzívneho rámca OECD pre boj proti narúšaniu základu dane a presunu ziskov týkajúca sa bezpečných prístavov a smernica o druhom pilieri (Ú. v. EÚ C, C/2026/253, 12.1.2026), kde uznáva a potvrdzuje uplatňovanie predmetnej dohody v kontexte smernice (EÚ) 2022/2523. Implementácia administratívneho usmernenia je nevyhnutná pre správne aplikovanie pravidiel smernice (EÚ) 2022/2523, pričom je potrebné zabezpečiť súlad s týmto dokumentom, aby sa zabránilo nesúladu alebo uplatniteľnosti odlišných noriem. 

[bookmark: _Hlk222205223]Návrh zákona obsahuje predĺženie prechodného bezpečného prístavu - výnimky z výpočtu  dorovnávacej dane na základe kvalifikovanej správy podľa jednotlivých štátov (CbCR) a nový bezpečný prístav – výnimku pre daňové stimuly viazané na ekonomickú podstatu. Návrh zákona zároveň obsahuje ďalšie spresnenia vyplývajúce z aplikačnej praxe. Súčasťou návrhu novely je aj zabezpečenie kontinuity plnenia daňových povinností v prípade zániku daňovníka bez právneho nástupcu, a to určením subjektu, na ktorý táto povinnosť prechádza.

Pri vykonávaní tohto zákona sa ako výkladový prostriedok použijú aj globálne modelové pravidlá OECD a sprievodné dokumenty uverejnené k týmto pravidlám. 

Návrh zákona má negatívny vplyv na rozpočet verejnej správy, pozitívny vplyv na informatizáciu spoločnosti, má pozitívny vplyv na podnikateľské prostredie a nemá sociálne vplyvy, vplyvy na životné prostredie, vplyvy na služby verejnej správy pre občana, ani vplyvy na manželstvo, rodičovstvo a rodinu.
Predkladaný návrh zákona je v súlade s Ústavou Slovenskej republiky, s ústavnými zákonmi, nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, s medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

Návrh zákona bol predmetom medzirezortného pripomienkového konania v termíne od 25.6.2026 do 15.7.2026, vznesených bolo 17 pripomienok, z toho 2 zásadné od RÚZ SR a Klubu 500, pričom rozpory boli odstránené dňa 28.7.2026. 

Návrh zákona nie je predmetom vnútrokomunitárneho pripomienkového konania.

Navrhuje sa účinnosť zákona  30. decembra 2026 v bode 8 a 31. decembra 2026 v ostatných ustanoveniach.

